《笑问镜中客》
明代·郑潜

笑问镜中客，胡为太瘦生。非关作诗苦，岂为慕时荣。

毋乃禀受薄，况当灾患婴。忧国常恻恻，立身独茕茕。

粝食每不饱，壮怀空自倾。夙耻混污浊，何由表忠贞。

汝舌虽能言，莫与众口争。汝足虽能履，焉敢万里行。

飞霜侵汝发，浮云翳汝晴。握短奚用沐，视远不复明。

草堂谁与赀，石田难为耕。功名淡无味，山水故多情。

为尔正衣冠，勉尔和音声。药石但稍稍，思虑徒营营。

应接莫违俗，隐显毋近名。近名应害道，违俗反自轻。

客笑竟不答，掉头气未平。掩镜转危坐，煦煦朝阳升。

作者简介：元明间徽州歙县人，字彦昭。元时，官至海北廉访司副使。后寓居福州怀安，买田建义学，以教育后进。又立白苗、阳岐二渡，买田供舟子生计，人称郑公渡。入明，起为宝应县主簿，迁潞州同知。有《樗庵类稿》。